
Shingon –Az igaz szó valósága

A buddhizmus a kibontakozása óta több ágazatra, iskolára, és ezeken belül rendekre vált szét, melyek a keleti kultúrkörökre különböző hatást gyakoroltak. A két fő irányzat, a hínajána és a mahájána közül, az utóbbi utat nyitott az ezoterikus magatartással rendelkező vadzsrajánának. Az Indiából elinduló irányzat kiemelt jelentőséget tulajdonított a beavatásnak, amit Legfőbb Princípiumhoz való kapcsolódás alapjának tekintették. A beavatás mellett a mantrának tulajdonított különleges szerep alapozta meg annak a módszernek fontosságát, mely a beavatási erők által az Abszolútum, vagyis a Mahāvairocanna egyetemes mivoltából fakadóan ráébreszti a gyakorlót a Legfőbb Buddha valódi, a beavatottól elidegeníthetetlen természetére.
Az egyetemes mivolt, amibe benne foglaltatik a Mahāvairocanna totalitása magában hordozza annak jelentőségét is, hogy a Princípium minőségéből adódóan forrás is. Ennek ismeretében az ezoterikus út követői úgy kerültek kapcsolatba buddhista, vagy más szellemi irányzatokkal, hogy azokat szintén ugyanebből a Forrásból származtatták, de minőségükben a megvalósítás szempontjából átmeneti tudatállapotként ítélték meg őket.
A vadzsrajána beavatási láncolat útján Kínában, Koreában és a Japánban is megjelent. A szigetország lakóira az egyenes ágú beavatáson keresztül gyakorolt hatást, egyszerre területi és szellemi alapon. A Felkelő Nap országában a megalapozója, Kōbō Daishi, más néven Kūkai, iskolájának alapjait Shingon néven fektette le. Karaktere a japán kultúra szerves része lett – ikonná változott.
Tanulmányunkban a buddhista eszmetörténet különböző korszakait érintve, és az ezekben megnyilvánult intellektuális nézetekkel párhuzamba állítva kísérletet teszünk arra, hogy kijelöljük a Shingon helyét úgy buddhizmuson, mint a mahájána és a vadzsrajána irányzatokon belül, bemutatva rövid történetét, komplex rendszerének néhány aspektusát, tanításaik ismertetésével.



